Rétt áður en jólafastan gekk í garð fagnaði Þorbergur Bæringsson byggingameistari í Stykkishólmi sjötíu ára afmæli sínu . Um svipað leyti lét hann af starfi slökkviliðsstjóra í Stykkishólmi sem hann hefur gegnt í þrjá áratugi . Í slökkviliði Stykkishólms og nágrennis hefur hann staðið vaktina í tæpa hálfa öld , eða frá árinu 1965 . Þorbergur er fljótur til svars þegar hann er spurður hvað sé mikilvægast að huga að á jólaföstunni og fyrir jólin . ,, Við höfum alltaf í slökkviliðinu lagt mikla áherslu á eldvarnir , ekki síst á þessum tíma árs þegar flest óhöppin verða , en 80 - 90% bruna verða í nóvember og desember . Á jólaföstunni og um jólin eru heimili með margs konar kertaskreytingar og logandi kerti . Þarf oft ekki mikið út af að bera svo kvikni í skreytingum eða hreinlega út frá logandi kertum . Lentum við sjálf í því eitt aðfangadagskvöld að skyndilega stóðu eldtungur upp úr aðventukransi sem stóð á borði hjá okkur . Einnig geta óhöpp orðið við eldamennsku og jafnvel bakstur , fólk kannski komið í tímaþröng og því ekki gætt nógu vel að aðstæðum . Það hefur verið venja hjá okkur í slökkviliðinu áður en hátíð ljóss og friðar gengur í garð , að kveikja eld hérna fyrir ofan bæinn . Hvetjum við þá bæjarbúa að koma og prófa slökkvitækin á heimilinu , bæði til að læra að handleika tækin , sem og að ganga úr skugga um að slökkvitækin séu í lagi áður en jólahátíðin gengur í garð , “ segir Þorbergur .